
Pakuotės lapelis: informacija vartotojui

Coryol 6,25 mg tabletės
Coryol 12,5 mg tabletės
Coryol 25 mg tabletės
karvedilolis

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?

1.	Kas yra Coryol ir kam jis vartojamas
2.	Kas žinotina prieš vartojant Coryol
3.	Kaip vartoti Coryol
4.	Galimas šalutinis poveikis
5.	Kaip laikyti Coryol
6.	Pakuotės turinys ir kita informacija

Veiklioji Coryol tablečių medžiaga karvedilolis yra beta ir alfa adrenoreceptorių blokatorius. Jis plečia kraujagysles.

Coryol gydoma didelio kraujospūdžio liga (pirminė arterinė hipertenzija), lėtinė stabilioji krūtinės angina (liga, krūvio metu pasireiškianti krūtinės skausmu) ir papildomai gydomas vidutinio sunkumo arba sunkus stabilus lėtinis širdies nepakankamumas.

Coryol skirtas suaugusiems žmonėms gydyti.


2.	Kas žinotina prieš vartojant Coryol

Coryol vartoti draudžiama:

· jeigu yra alergija karvediloliui arba bet kuriai pagalbinei šio vaisto medžiagai (jos išvardytos 6 skyriuje);
· jeigu sergate sunkiu širdies nepakankamumu, kurį reikia gydyti į veną leidžiamais širdį stiprinančiais medikamentais;
· jeigu esate sirgęs lėtiniu bronchų ar plaučių uždegimu, kurio metu būna bronchų spazmų;
· jeigu sergate bronchine astma;
· jeigu yra sunkus kepenų funkcijos sutrikimas;
· jeigu sutrikęs širdies ritmas (yra II arba III laipsnio atrioventrikulinė (A-V) širdies blokada);
· jeigu labai lėtas širdies ritmas (širdis susitraukinėja rečiau negu 50 kartų per minutę) arba labai žemas kraujospūdis (sistolinis kraujospūdis žemesnis negu 85 mmHg);
· jeigu yra sinusinio mazgo silpnumo sindromas (dėl sinusinio mazgo funkcijos sutrikimo atsiradęs širdies ritmo sutrikimas, įskaitant laidumo iš sinusinio mazgo į prieširdžius sutrikimą, t. y. sinoatrialinę blokadą).

Vaisto vartoti negalima, jeigu ištiko kardiogeninis šokas dėl sunkaus širdies darbo sutrikimo.
Vaisto negalima vartoti vaikams ir jaunesniems negu 18 metų paaugliams.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Coryol:
· jeigu sergate cukriniu diabetu, žvyneline (odos liga), depresija (psichikos liga), periferinės kraujotakos sutrikimu, Raynauds sindromu, Princmetalo krūtinės angina, generalizuota miastenija (griaučių raumenų silpnumas), feochromocitoma (antinksčių naviku) ar tirotoksikoze (skydliaukės veiklos suaktyvėjimas);
· jeigu esate alergiškas ir yra taikomas Jūsų jautrumą mažinantis gydymas;
· jeigu yra lėtinis širdies veiklos nepakankamumas ir žemas kraujospūdis (sistolinis kraujospūdis žemesnis negu 100 mmHg), išeminė širdies liga, išplitusi aterosklerozė ar (ir) inkstų nepakankamumas;
· jeigu bendrinės anestezijos metu atliekama operacija;
· jeigu nešiojate kontaktinius lęšius (Coryol gali sumažinti ašarų gamybą).

Prieš pradedant gydymą Coryol, pacientų po ūminio miokardo infarkto kardiovaskulinė (širdies ir kraujagyslių) funkcija turi būti stabili, ir mažiausiai paskutines 48 val. jie turėjo vartoti AKF inhibitorių.
Jeigu dėl lėtinės obstrukcinės plaučių ligos turite sunkių kvėpavimo sutrikimų, gydytojas gali Jums skirti Coryol, kai gydymas kitais vaistais buvo neefektyvus. Jūsų gydytojas stebės Jus labai atidžiai. Jeigu pasireiškia sunkus kvėpavimo sutrikimas, nustokite vartoti Coryol ir nedelsiant kreipkitės į gydytoją.
Pacientams, turintiems arterijų sienelių sutrikimų arba sergantiems inkstų liga, labai retai gali pasireikšti inkstų funkcijos sutrikimas.
Sunkios odos reakcijos (Stevens-Johnson sindromas ir toksinė epidermio nekrolizė) gali būti susijusios su karvedilolio vartojimu ir pasireikšti labai retai. Karvedilolio vartojimas turi būti visam laikui nutraukiamas ir pacientams reikia nedelsiant kreiptis į gydytoją.

Nepasitarus su gydytoju, Coryol vartojimo nutraukti negalima.
Jeigu kuri nors iš minėtų būklių yra arba kyla neaiškumų dėl medikamento vartojimo, kreipkitės į gydytoją.

Vaikams ir paaugliams
Coryol vartojimo saugumas ir veiksmingumas jaunesniems nei 18 metų vaikams nenustatytas.

Kiti vaistai ir Coryol
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Kartu vartojamas Coryol ir kiti kai kurie vaistai gali stiprinti vienas kito poveikį.
Toks poveikis gali pasireikšti karvedilolį vartojant kartu su:
· vaistais nuo aukšto kraujospūdžio (klonidinu) arba širdies nepakankamumo (digoksinu);
· vaistais širdies ritmo sutrikimų arba krūtinės skausmo gydymui (diltiazemu, verapamiliu ar amjodaronu);
· insulinu arba kitais vaistais nuo diabeto;
· narkozę sukeliančias vaistais;
· katecholaminų atsargas išsekinančiomis medžiagomis (pvz., tam tikrais vaistais, vartojamais depresijai gydyti);
· fluoksetinu ir paroksetinu (vartojamu depresijai gydyti);
· imuninę sistemą slopinančiais vaistais (ciklosporinu arba takrolimuzu);
· vaistais, kurie turi poveikį kepenų funkcijai, pvz., rifampicinu;
· nesteroidiniais vaistais nuo uždegimo (NVNU);
· bronchus plečiančiais beta adrenoreceptorių agonistais (vartojamais dėl astmos ar kitų plaučių ligų atsiradusiam spaudimui krūtinėje ir švokštimui gydyti);
· adrenalino/epinefrino (vartojami sunkioms alerginėms reakcijoms gydyti).

Coryol vartojimas su maistu ir gėrimais
Coryol tabletės geriamos valgio metu.
Reikia vengti Coryol vartoti kartu arba nedelsiant su greipfrutais arba greipfrutų sultimis. Greipfrutas arba greipfrutų sultys gali padidinti veikliosios medžiagos karvedilolio kiekį kraujyje ir sukelti nenuspėjamą neigiamą poveikį.
Vartodami Coryol nevartokite alkoholio. Dėl to jūsų kraujospūdis gali sumažėti per žemai ir padidinti šalutinio poveikio riziką.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.

Nėščioms ir kūdikį krūtimi maitinančioms moterims Coryol vartoti nerekomenduojama.

Vairavimas ir mechanizmų valdymas
Coryol poveikio gebėjimui vairuoti ir valdyti mechanizmus neatlikta.
Dažniausiai gydymo Coryol pradžioje, keičiant vartojamą dozę arba kartu vartojant alkoholinius gėrimus gali pasireikšti pernelyg didelis kraujospūdžio sumažėjimas, sukeliantis svaigulį. Jeigu jaučiate svaigulį, nevairuokite ir nevaldykite mechanizmų.

Coryol sudėtyje yra laktozės ir sacharozės.
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šio vaisto.


3.	Kaip vartoti Coryol

Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.
Dozės didinimo metu Jums būtina nuolatinė gydytojo priežiūra.

Aukšto kraujospūdžio ligos (pirminės arterinės hipertenzijos) gydymas
Preparato rekomenduojama gerti kartą per parą.

Suaugusiesiems
Pirmas dvi paras patariama vartoti po 12,5 mg Coryol kartą per parą. Tolesnė kartą per parą geriama dozė yra 25 mg. Prireikus paros dozę gydytojas kas 2 savaitės palaipsniui didins iki didžiausios, t. y. 50 mg, kuri geriama iš karto arba lygiomis dalimis per du kartus.

Senyviems
Pradžioje patariama kartą per parą gerti 12,5 mg dozę. Tokios paros dozės kai kuriems pacientams dažniausiai pakanka. Jeigu sukeliamas poveikis nepakankamas, gydytojas paros dozę kas 2 savaitės palaipsniui didins iki rekomenduojamos didžiausios.

Lėtinės stabiliosios krūtinės anginos gydymas

Suaugusiesiems
Pirmas 2 paras rekomenduojama 2 kartus per parą gerti po 12,5 mg karvedilolio, po to  po 25 mg. Prireikus gydytojas paros dozę kas 2 savaitės palaipsniui didins iki didžiausios, t. y. 100 mg, kuri geriama lygiomis dalimis per 2 kartus.
Senyviems žmonėms didžiausia rekomenduojama paros dozė yra 50 mg. Ji lygiomis dalimis geriama per 2 kartus.

Papildomas vidutinio sunkumo arba sunakaus stabilaus lėtinio širdies nepakankamumo gydymas

Suaugusiesiems
Pirmas 2 savaites rekomenduojama gerti po 3,125 mg karvedilolio 2 kartus per parą. Jeigu taip dozuojamą medikamentą pacientas toleruoja gerai, 2 kartus per parą geriamą dozę gydytojas kas 2 savaitės palaipsniui didins: pradžioje iki 6,25 mg, po to iki 12,5 mg ir galiausiai iki 25 mg. Paros dozę gydytojas gali padidinti iki didžiausios toleruojamos. Pacientams, sergantiems sunkiu širdies nepakankamumu ir pacientams, sergantiems vidutinio sunkumo ar lengvu širdies nepakankamumu ir sveriantiems mažiau negu 85 kg, didžiausia rekomenduojama ne dažniau kaip 2 kartus per parą vartojama dozė yra 25 mg. Pacientams, sergantiems vidutiniu ar lengvu širdies nepakankamumu ir sveriantiems daugiau, nei 85 kg, sveriantiems daugiau  2 kartus per parą vartojama dozė yra 50 mg.

Prieš dozės didinimą gydytojas Jus ištirs. Jeigu trumpam pasunkės širdies nepakankamumas arba organizme susilaikys skysčiai (atsiras patinimų), gydytojas skirs vartoti diuretikų (vaistų, skatinančių šlapimo gamybą ir išsiskyrimą) ar lieps laikinai Coryol vartojimą nutraukti.

Jeigu karvedilolio vartojimas sustabdomas daugiau negu 2 savaitėms, gydymą atnaujinus, pradžioje 2 kartus per parą rekomenduojama vartoti 3,125 mg dozę, kuri palaipsniui didinama taip, kaip buvo nurodyta anksčiau. Tikslią instrukciją pateiks gydytojas.

Reikia nuryti visą tabletę, užsigeriant pakankamu kiekiu skysčio.

Ką daryti pavartojus per didelę Coryol dozę
Coryol perdozavus, gali labai sumažėti kraujospūdis, labai suretėti širdies susitraukimai, pasireikšti širdies nepakankamumas, šokas, net sustoti širdis. Be to, gali pasunkėti (sustojinėti) kvėpavimas, pasireikšti vėmimas, pritemti sąmonė, prasidėti konvulsijos.

Preparato perdozavus arba atsitiktinai jo išgėrus vaikui, būtina nedelsiant kreiptis į gydytoją.

Pamiršus pavartoti Coryol
Negalima vartoti dvigubos dozės norint kompensuoti praleistą dozę. Tokiu atveju medikamento reikia gerti įprastu laiku.

Nustojus vartoti Coryol
Coryol gydoma ilgai. Be gydytojo leidimo medikamento vartojimo nutraukti negalima. Gydymas juo baigiamas palaipsniui mažinant dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Jeigu pasireiškia žemiau išvardytas šalutinis poveikis, nedelsiant kreipkitės į gydytoją:
· niežulys, bėrimas;
· kvėpavimo pasunkėjimas;
· sulėtėjęs (mažesnis nei 55 kartai per minute) arba nereguliarus širdies plakimas;
· labai žemas kraujospūdis (žemesnis nei 85 mmHg);
· alpimas;
· staigus svorio padidėjimas, kulkšnių ir kojų patinimas;
· krūtinės skausmas;
· regėjimo sutrikimai;
· padažnėjęs šlapinimasis;
· neįprastas kraujavimas arba mėlynių atsiradimas;
· odos arba akių baltymų pageltimas;
· sunkios odos būklės.

Kitas šalutinis poveikis:

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· svaigulys, galvos skausmas;
· širdies nepakankamumas;
· žemas kraujospūdis;
· bendras silpnumas, nuovargis.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· bronchitas, plaučių uždegimas, viršutinių kvėpavimo takų infekcija, šlapimo takų infekcija,
· anemija (mažakraujystė);
· svorio padidėjimas, cholesterolio kiekio padidėjimas, cukraus kiekio kraujyje sumažėjimas arba padidėjimas žmonėms, sergantiems cukriniu diabetu;
· prislėgta nuotaika;
· alpimas;
· regėjimo sutrikimai, ašarų gamybos sumažėjimas (akių sausumas), sudirgintos akys;
· sulėtėjęs širdies ritmas, tinimas, skysčių susilaikymas organizme (edema);
· kraujospūdžio sumažėjimas kartu su alpimu (ypač stojantis), kraujo cirkuliacijos galūnėse sutrikimas (šaltos rankos ir kojos);
· kvėpavimo pasunkėjimas, skysčių kaupimasis plaučiuose, astma polinkį turintiems pacientams;
· pykinimas ar vėmimas, viduriavimas, virškinimo sutrikimas, pilvo skausmas;
· rankų ir kojų skausmas;
· inkstų funkcijos pablogėjimas, šlapinimosi sutrikimai;
· hipertenzija.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· miego sutrikimai;
· neįprastas pojūtis odoje;
· širdies laidumo sutrikimai, krūtinės skausmas;
· odos reakcija (pvz., alerginis bėrimas, odos paraudimas, dilgėlinė, niežėjimas, psoriaziniai ir į kerpligę panašūs odos pažeidimai), plaukų slinkimas;
· impotencija;
· vidurių užkietėjimas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· sumažėjęs trombocitų skaičius kraujyje;
· užgulta nosi;
· sausa burna;
· peršalimo simptomai;
· šlapinimosi sutrikimai.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· sumažėjęs baltųjų kraujo ląstelių skaičius;
· padidėjusio jautrumo reakcijos (alerginės reakcijos);
· sunkios odos, burnos, akių ir genitalijų pūslelės (Stevenso-Džonsono sindromas, toksinė epidermio nekrolizė);
· kepenų funkcijos laboratorinių tyrimų rezultatų pasikeitimas;
· šlapimo nelaikymas (šlapimo kontrolės sutrikimas) moterims;
· gali pasireikšti sunkios odos ligos (daugiaformė eritema, Stevens-Johnson sindromas ir toksinė epidermio nekrolizė). Paraudimas, dažnai susijęs su pūslėmis, gali atsirasti ant odos ar gleivinių, pvz., burnos viduje, lytinių organų srityse ar akių vokuose. Iš pradžių jie gali pasirodyti kaip apskritos dėmės, dažnai su centrinės pūslelėmis, kurios gali progresuoti iki plačiai paplitusio odos lupimosi ir gali būti pavojingos gyvybei. Prieš šias sunkias odos reakcijas dažnai būna galvos skausmas, karščiavimas ir kūno skausmai (į gripą panašūs simptomai).

Dažnis nežinomas (negali būti apskaičiuotas pagal turimus duomenis):
· sunkų šalutinį poveikį dėl kurio reikėtų mažinti doze arba nutraukti gydymą Coryol sukelia labia retai;
· gauta pranešimų apie haliucinacijas pacientams, vartojantiems Coryol;
· gausus prakaitavimas (hiperhidrozė).


Jei pasireiškė šalutinis poveikis, kreipkitės į gydytoją ar vaistininką. Tai apima ir šalutinį poveikį, kuris nenurodytas šiame lapelyje.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant kartono dėžutės ir lizdinės plokštelės po „Tinka iki“/„EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Coryol sudėtis
· Veiklioji medžiaga yra karvedilolis. Vienoje tabletėje yra 6,25 mg, 12,5 mg arba 25 mg karvedilolio.
· Pagalbinės medžiagos yra laktozė monohidratas, sacharozė, povidonas K25, krospovidonas, bevandenis koloidinis silicio dioksidas, magnio stearatas. Žr. 2 skyrių „Coryol sudėtyje yra sacharozės ir laktozės“.

Coryol išvaizda ir kiekis pakuotėje
Coryol 6,25 mg tabletės
Tabletės yra baltos spalvos, ovalios formos, nežymiai abipusiai išgaubtos. Vienoje tabletės pusėje yra vagelė, kitoje tabletės pusėje įspaustas simbolis S2.
Tabletę galima padalyti į dvi lygias dozes.Kartono dėžutėje yra 30 tablečių.

Coryol 12,5 mg tabletės
Tabletės yra baltos spalvos, ovalios formos, nežymiai abipusiai išgaubtos. Vienoje tabletės pusėje yra vagelė, kitoje tabletės pusėje įspaustas simbolis S3.
Tabletę galima padalyti į dvi lygias dozes.Kartono dėžutėje yra 30 tablečių.

Coryol 25 mg tabletės
Tabletės yra baltos spalvos, apvalios formos, nežymiai abipusiai išgaubtos, nuožulniais kraštais. Vienoje tabletės pusėje yra vagelė.
Tabletę galima padalyti į dvi lygias dozes.Kartono dėžutėje yra 30 tablečių.

Registruotojas ir gamintojas
KRKA, d.d., Novo mesto
Šmarješka cesta 6
8501 Novo mesto
Slovėnija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB Krka Lietuva
Senasis Ukmergės kelias 4
Užubalių km., Vilniaus r.
LT -14013
Tel.: + 370 5 236 27 40

Šis pakuotės lapelis paskutinį kartą peržiūrėtas 2026-01-13.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.









